Jagun Jagun (Fíìmù Nàìjíríà)

Jagun Jagun jẹ́ fíìmù àgbéléwò tí Netflix gbé jáde ní ọdún 2023. Ó jẹ́ fíìmù àgbéléwò ajẹmọ́-ìtàn-akọni, èyí tí Fẹ́mi Adébáyọ̀ àti Euphoria360 Media ṣàgbéjáde. Adebayo Tijani àti Tope Adebayo Salami ni olùdarí eré náà. Lára àwọn akópa eré náà ni Femi Adebayo, Lateef Adédiméjì, Bimbo Ademoye, Faithia Balogun, Mr Macaroni, Bukunmi Oluwashina, Ibrahim Yekini àti Muyiwa Ademola. Ọjọ́ kẹwàá oṣù kẹjọ ọdún 2023 ni Netflix gbé eré náà jáde, fún wíwò. 

 Àhunpọ̀ ìtàn 
Fíìmù Jagun Jagun dá lórí ìtàn jagunjagun kan, tí orúkọ rẹ̀ ń jẹ́ Ògúndìjì. Jagunjagun yìí lágbára, ó jẹ́ olókìkí, tó sì máa ń mú ìbẹ̀rùbojo bá àwọn ìlú tó wà ní agbègbè rẹ̀, àmọ́ agbára ọ̀dọ́mọkùnrin kan tí orúkọ rẹ̀ ń jẹ́ Gbọ́tìjà tó wá kọ́ṣẹ́ ogun kó ba lè gbẹ̀san ìkú bàbá rẹ̀ bẹ̀rẹ̀ sì ní bà á lẹ́rù. Láti ilẹ̀ ní Ògúndìjì ti jẹ́ amúnisìn tó sì ní ọ̀pọ̀lọpọ̀ àṣeyọrí nínú gbígba ìlú onílùú láti fi fún àwọn adarí tí kò tọ́. Ṣàdédé ni dídé Gbọ́tìjà já sí ẹ̀rù fun, tí ó sì bẹ̀rẹ̀ sí ní wá oríṣiríṣi ọ̀nà láti mu kúrò lójú ọ̀nà.

 Àwọn akópa 

 Femi Adebayo as Ogundiji
 Lateef Adédiméjì as Gbotija
 Adebayo Salami (Oga Bello)
 Bukunmi Oluwashina
 Odunlade Adekola as Jigan
 Muyiwa Ademola as Oniketo
 Ibrahim Yekini Itele
 Bimbo Ademoye as Morohunmbo
 Faithia Balogun as Erinfunto
 Dayo Amusa as Ajepe
 Mr Macaroni
 Yínká Quadri
 Ibrahim Chatta
 Kunle Afod
 Yemi Elesho (Alfa Ebenezer)
 Aishah Lawal
 Dele Odule
 Ayo Ajewole (Woli Agba)
 Soji Taiwo  

 Ìṣàgbéjáde 
Apá Ìwọ̀-oòrùn ilẹ̀ Nàìjíríà ní wọ́n ti ṣe fíìmù Jagun Jagun, ó sì gbà wọ́n ju oṣù kan lọ láti gbé e jáde. Òṣèrébìnrin tí orúkọ rẹ̀ ń jẹ́ Bukunmi Oluwashina sọ ọ́ di mímọ̀ pé Femi Adebayo ti yan òun fún ẹ̀dá-ìtàn tí òun ṣe lọ́dún kan sẹ́yìn, kí iṣé tó bẹ̀rẹ̀ lórí fíìmù náà.

Femi Adebayo tó ṣàgbéjáde fíìmù King of Thieves, fi ìdí rẹ̀ múlẹ̀ pé èròńgbà òun ni láti kí àṣeyọrí fíìmù Jagun Jagun jú ti àwọn èyí tí òun tí ṣe sẹ́yìn lọ, kó sì tún ju ti King of Thieves.

Ní ọjọ́ kẹwàá oṣù kẹjọ (10 August), ọdún 2023, wọ́n ṣàgbéjáde fíìmù Jagun Jagun sí orí Netflix. Láàárín wákàtí méjìdínláàádọ́ta (48) tí wọ́n gbé e jáde, ó bẹ̀rẹ̀ sì tàn kálẹ̀ ní United Kingdom àti orílẹ̀-èdè mẹ́tàdínlógún mìíràn. Láàárín ọjọ́ mẹ́ta tí ó jáde, àwọn ènìyàn tó wo fíìmù náà tó 2,100,000, ìgbà tó dẹ̀ máa fi di ọjọ́ 20, oṣù kẹjọ, ọdún 2023, àwọn tó ti wo fíìmù náà ti wọ 3,700,000. Èyí sì mu kó jẹ́ ọ̀kan lára àwọn fíìmù mẹ́wàá àkọ́kọ́ tí àwọn ènìyàn ń wò jù.

 Àwọn ìtọ́kasí